Allerede i begyndelsen af dette årtusind, længe før nogen kunne forestille sig Donald Trump som amerikansk præsident eller en britisk afstemning om at forlade EU, advarede Jørgen Ørstrøm Møller i flere bøger om faren for en nationalistisk tilbagerulning af globaliseringen, hvis ikke den politisk-økonomiske elite formåede at overbevise befolkningerne om, at globaliseringen også var til gavn for dem.

Og mens han i 2016 samlede tankerne om en opdatering og udbygning af sine analyser fra dengang i en ny bog, gik det pludselig vildt for sig ude i verden. Briterne fulgte nationalistiske politikeres opfordringer til at “tage kontrollen tilbage” og stemte sig ud af EU. Donald Trump red ind i Det Hvide Hus på ryggen af en valgkamp fuld af nationalistisk, globaliseringsfjendtlig retorik.

Ørstrøms bog fra november 2016, The Veil of Circumstance, er mestendels tænkt og skrevet, før begge dele indtraf, så jeg besluttede at spørge, hvad han tænker om det hele nu.

“Jeg er faktisk dybt bekymret for både Trump og Brexit,” siger han i telefonen fra Singapore.

“Jeg ser en hel række stærke tendenser, måske ikke så meget i Kontinentaleuropa, men i USA og Storbritannien, som i uhyggelig grad minder om opløbet til den store franske revolution i 1789: En elite, som er fuldstændig ligeglad med store dele af befolkningen, og et politisk system, som falder sammen. Alle ved, hvad der skal gøres, men ingen er villige til at gennemføre det – og en total håbløshed breder sig i befolkningen.”